Podlitiek: LP’s kry ‘swaar’, Clover vlug-gevaarOpgestel deur die Podlitiek-span (Foto: GCIS) Podlitiek is terug en hierdie week is Hermann Pretorius, Ernst van Zyl en Paul Maritz in die virtuele ateljee, met drie stories en meegaande analises wat jou as luisteraar aan die dink en aan die praat sal kry. Eerste aan die beurt is die onlangse uitsprake deur president Cyril Ramaphosa dat parlementslede swaar kry, en nie op hul huidige salarisse al hul uitgawes kan dek nie. Terwyl baie Suid-Afrikaners in ongeloof na hierdie uitsprake geluister het, het Podlitiek gaan delf, en uitgevind wat die salarisse van LP’s en ministers is – en die enigste slotsom is dat die beplanning van die bepaalde LP’s wat nie met hul salarisse uitkom nie, horribaal moet wees. Volgende aan die beurt is die nuus dat Clover, die land se grootste kaasfabriek, van Lichtenburg af skuif na KwaZulu-Natal. Indien so ’n skuif werklik om besigheids- of markgeoriënteerde redes plaasgevind het, sou dit vir Podlitiek een ding wees; die probleem is egter dat die rede hiervoor gewoon swak dienslewering deur die betrokke ANC-munisipaliteit is. Ontoereikende water- en elektrisiteitsdienste is die rede dat bykans 330 mense nou hul poste kwyt is, en Podlitiek vra: Hoe lank moet die geween en gekners van tande aangaan? Die laaste storie wat bespreek word, is die Mededingingskommissie se besluit om Grand Parade Investments te verbied om hul aandeel in Burger King Suid-Afrika te verkoop. Die rede is dat die nuwe belegger nie die korrekte rasseprofiel het nie, maar die aanslaaneffek hiervan is massief. Die Suid-Afrikaners wat tans die aandele het en dit nie mag verkoop nie, word nou aktief verbied om self te besluit hoe hulle hul eie geld wil belê en spandeer, wat sekerlik die teenoorgestelde regkry as wat dit wou. Al hierdie stories en meer in hierdie week se Podlitiek. Podlitiek lewer nie die nuus nie, hulle maak dit. Luister Podlitiek.